<classify> ALIYEKUWA Rais wa Migodi minne ya Pangea, North Mara, Exploration na Bulyanhulu ya Acacia, Deodatus Mwanyika na kampuni tatu za Acacia wamefikishwa Mahakama ya Hakimu Mkazi Kisutu, Dar es Salaam kujibu mashitaka 39, ikiwemo kutakatisha dola za Marekani 752,635,464.25 na kutoa rushwa ya Sh milioni 718 kwa Mkuu wa Upelelezi.Mbali ya Mwanyika, washitakiwa wengine ni Meneja Uhusiano wa mgodi wa Bulyanhulu, Alex Lugendo na mgodi wa Pangea Mineral Ltd, North Mara Gold Mine, Exploration Mineries na Bulyanhulu.Washitakiwa hao kwa pamoja walisomewa mashitaka hayo mbele ya Hakimu Mkazi Mfawidhi, Kevin Mhina na Jopo la Mawakili watatu wa serikali, Faraja Nchimbi, Shadrack Kimaro na Jackline Nyantori.Upande wa mashitaka ulidai katika mashitaka hayo 39, mashitaka ya utakatishaji fedha ni 17, ukwepaji kodi manane, kughushi saba, kula njama matatu, kuwasilisha nyaraka za uongo, kusaidia kutenda uhalifu na rushwa moja.Akisoma mashitaka hayo, Nchimbi alidai kuwa miongoni mwa mashitaka hayo 39, mashitaka ya utakatishaji fedha yanamkabili mshitakiwa Mwanyika na Lugendo. Alidai kati ya Desemba 9 na Julai 31, mwaka huu maeneo tofauti mkoani Dar es Salaam, jijini Johannesburg, Afrika Kusini, Toronto Canada, Kisiwa cha Barbados na Uingereza, washitakiwa kwa pamoja wakiwa na watu ambao hawajafikishwa mahakamani hapo, walishauri na kusaidia mgodi wa Bulyanhulu kusafirisha dola za Marekani 752,635,464.25 wakati wakijua ni zao la makosa mengine ya kughushi na kukwepa kodi.Katika mashitaka mengine ya utakatishaji fedha, mgodi wa Pangea na Bulyanhulu inadaiwa katika tarehe tofauti kati ya Aprili 3, 2008 na Desemba 31, 2008 katika maeneo tofauti Dar es Salaam na Johannesburg, Toronto, Kisiwa cha Barbados na Uingereza kwa pamoja ilijihusisha na utakatishaji wa fedha wa dola za Marekani 416, 100,000 wakati ikijua ni zao la makosa mengine ya kughushi na kukwepa kodi.  <topic>: KITAIFA 